Boekvoorlesing: Soesji en Shosholoza | Maroela Media
"Ek dink Japan is vir die meeste Suid-Afrikaners 'n onbekende," meen Erns Grundling, skrywer van Soesji en Shosholoza. "Maar dit is 'n bestemming wat jou lewe kan verander en jou met nuwe oë laat kyk na die mense om jou, na jouself en die lewe."
Ná die sukses van sy eerste Elders-reeks wat vroeër vanjaar op kykNET uitgesaai is, het Grundling besluit om iets buite sy gemaksone aan te pak. Daarom het hy besluit om na 'n land te reis waar hy nog nie was nie.
"Ek het nie besef wat my gaan inwag toe ek daar aanland nie," vertel hy. "Dit was 'n vreemde, fassinerende, vriendelike, én intense plek."
Grundling het vroeër aan Maroela Media vertel dat hy graag Japan om verskeie redes wou besoek. Eerstens vir die ryk kultuur, maar ook oor die twee internasionale sportgeleenthede wat daar plaasvind. Die Rugbywêreldbeker het so pas geëindig en volgende jaar word die Olimpiese Spele ook daar aangebied.
"Die boek bevat 'n hele klomp aspekte wat nie in die reeks gewys is nie," vertel hy. Grundling voeg by dat hy die gedagte om 'n boek te skryf vooraf met sy uitgewers bespreek het. Kykers wat die reeks gevolg het, kan dus 'n hele paar verrassings in die boek te wagte wees.
"In 'n groot mate is skryf my eerste liefde. Maar dit is iets wat vir my baie moeilik is." Grundling ervaar egter die skryfproses as 'n groot uitdaging. Hy beskou Soesji en Shosholoza in baie opsigte as 'n groter uitdaging om te skryf as Elders, sy eerste boek.
"Ek skryf nie vinnig nie. Ek het 'n klap van perfeksionisme weg waaraan ek self nog baie moet werk. Dis daaglikse toewyding en 'n lewenstaak."
Nietemin was Grundling se Japan-ervaring een met vele hoogtepunte. Hy moedig Suid-Afrikaners aan om dié land te besoek.
"Stel jouself oop vir die wonderlike potensiaal wat die sogenaamde vreemdheid van 'n ander kultuur in jou kan oopmaak en ontsluit."